钦定古今图书集成/理学汇编/学行典/第119卷 > 诗经 > 《大雅大明》
## 钦定古今图书集成/理学汇编/学行典/第119卷 > 诗经 > 《大雅大明》

维此文王，“小心翼翼。昭事上帝，聿怀多福。厥德不回，
以受方国。”

〈朱注〉《小心翼翼》，恭慎之貌。〈大全〉华谷严氏曰：“小心恭敬，明事上帝，至诚之运，与天周旋也。遂能怀来多福，盖其德不邪，故能受此四方侯国之归；有一毫觊幸之心，则邪矣。”丰城朱氏曰：“圣人之德敬为大，泛言之而为德，切言之而为敬。敬者，德之舆也，无敬则德不行。圣人之敬，上与天心合，下与人心合，故以之事天，非有心于求福也，而自足以求多福。”以之治人，非有心于求媚也，而自足以“受方国。”其德之不回，即其心之敬者为之也。使此心之敬有一毫之空阙，一息之闲断，则不可谓之不回矣。